EUROOPAN KOMISSIO Bryssel 2.6.2015 COM(2015) 235 final KOMISSION KERTOMUS NEUVOSTOLLE Yhdestoista kertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta tammikuun 1 päivän 2014 ja joulukuun 31 päivän 2014 välisenä aikana aiheutuneesta tilanteesta {SWD(2015) 108 final}



KOMISSION KERTOMUS NEUVOSTOLLE Yhdestoista kertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta tammikuun 1 päivän 2014 ja joulukuun 31 päivän 2014 välisenä aikana aiheutuneesta tilanteesta Liittymisasiakirjan pöytäkirjassa nro 10 olevan 2 artiklan mukaisesta järjestelystä annettu neuvoston asetus (EY) N:o 866/2004 , jäljempänä ’vihreää linjaa koskeva asetus’, tuli voimaan 1. toukokuuta 2004. Siinä vahvistetaan ehdot, joiden mukaisesti EU:n lainsäädäntöä sovelletaan henkilöiden, tavaroiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja siihen kuulumattomien alueiden välisen linjan yli. Sääntöjen vaikuttavuuden varmistamiseksi niiden soveltaminen on ulotettu koskemaan näiden alueiden ja Yhdistyneen kuningaskunnan suvereniteettiin kuuluvan itäisen tukikohta-alueen , jäljempänä ’itäinen tukikohta-alue’, väliin jäävää raja-aluetta. Tämä kertomus kattaa 1.1.2014–31.12.2014 välisen ajanjakson. Komissio on jatkanut rakentavaa vuoropuhelua asetuksen täytäntöönpanosta Kyproksen tasavallan viranomaisten, itäisen tukikohta-alueen hallinnon ja Kyproksen turkkilaisen kauppakamarin, jäljempänä ’kauppakamari’, kanssa. 1.HENKILÖIDEN LINJANYLITYS 1.1.Ylitykset hyväksytyissä ylityspaikoissa Asetus muodostaa vakaan oikeudellisen kehyksen kyproslaisten, muiden EU:n kansalaisten ja kolmansien maiden kansalaisten liikkumiselle vihreän linjan (jäljempänä ’linja’) yli vahvistetuissa ylityspaikoissa. Vuonna 2014 linjan ylittäjiä oli enemmän kuin aikaisempina vuosina - sekä kyproksenkreikkalaisia että kyproksenturkkilaisia henkilöitä. Kyproksen tasavallan toimittamien tietojen mukaan raportointijakson aikana 589 906 kyproksenkreikkalaista henkilöä (edellisen vuoden luku: 520 410 henkilöä) ja 200 562 kyproksenkreikkalaista ajoneuvoa (edellisen vuoden luku: 183 185 ajoneuvoa) ylitti linjan hallituksen hallinnassa olevalta alueelta Kyproksen pohjoisosaan. Vastaavasti samana aikana 927 141 kyproksenturkkilaista henkilöä (edellisen vuoden luku: 877 759 henkilöä) ja 346 495 kyproksenturkkilaista ajoneuvoa (edellisen vuoden luku: 323 655 ajoneuvoa) ylitti linjan Kyproksen pohjoisosasta tasavallan hallituksen hallinnassa olevalle alueelle . Muiden EU:n kansalaisten kuin kyproslaisten ja kolmansien maiden kansalaisten linjanylitykset lisääntyivät merkittävästi. Kyproksen tasavallan poliisilta, jäljempänä ’CYPOL’, saatujen tietojen mukaan muut EU:n kansalaiset kuin kyproslaiset ja kolmansien maiden kansalaiset ylittivät linjan raportointijaksolla 732 856 kertaa (edellisen vuoden luku: 517 580 ylitystä). Valtaosa (565 742 ylitystä eli 77 %) näistä ei-kyproslaisten (pääasiassa matkailijoiden) ylityksistä tapahtui Ledra-kadun ylityspaikassa. Kyproksen turkkilaisyhteisön keräämien tietojen mukaan kyproksenkreikkalaisten henkilöiden linjanylitykset hallituksen hallinnassa olevilta alueilta Kyproksen pohjoisosaan lisääntyivät (838 876 henkilöä) ja myös kyproksenkreikkalaisten ajoneuvojen ylitykset lisääntyivät (281 521 ajoneuvoa). Tiedot osoittavat myös, että linjan toiseen suuntaan ylittäneiden kyproksenturkkilaisten henkilöiden määrä väheni (1 257 530 henkilöä) ja vastaava ajoneuvojen määrä lisääntyi (484 186 ajoneuvoa). Ulkomaalaisia, jotka ylittivät linjan hallituksen hallinnassa olevilta alueilta Kyproksen pohjoisosaan, oli 1 157 812. Edellä mainitut CYPOLin luvut eivät kuitenkaan sisällä tietoja henkilöistä ja ajoneuvoista, jotka tulivat Kyproksen pohjoisosasta ja ylittivät linjan Pergamosin ja Strovilian ylityspaikoissa. Kyproksen turkkilaisen yhteisön toimittamiin tietoihin perustuvat itäisen tukikohta-alueen raportit kertovat, että 108 893 kyproksenkreikkalaista ylitti linjan Kyproksen pohjoisosaan (edellisen vuoden luku: 84 551 henkilöä) ja 273 607 kyproksenturkkilaista ylitti linjan toiseen suuntaan (edellisen vuoden luku: 216 081 henkilöä) tukikohdassa sijaitsevien ylityspaikkojen kautta. Muita EU:n kansalaisia kuin kyproslaisia ja kolmansien maiden kansalaisia, jotka noiden paikkojen kautta ylittivät linjan molempiin suuntiin, oli 258 348. Ylityspaikoissa työskentelevän CYPOLin henkilöstön määrä väheni 72:een vuonna 2014 (75 vuonna 2013). Helmikuun 26. päivänä 2014 Agios Dhometiosin ylityspaikalla Kyproksen tasavallan viranomaiset epäsivät EU:n kansalaisia kuljettaneelta kyproksenturkkilaiselta linja-autolta pääsyn hallituksen hallinnassa olevalle alueelle. Kyproksen tasavalta on ilmoittanut komissiolle, että vaikka kuljettajalla oli väliaikainen lupa, hänellä ei ollut asetuksen (EY) N:o 1071/2009 ja kansallisen lain nro 101 (I)/(2001) nojalla vaadittavaa toiminnanharjoittajalupaa. Komissio oli jo ilmoittanut Kyproksen tasavallan viranomaisille, ettei toiminnanharjoittajalupaa tarvitse eikä sovi vaatia linja-autoyhtiöltä, joka toimii unionin säännöstön soveltamisalaan kuulumattomalla alueella. Komissio on julkistanut kantansa . Vakaus, käytäntöjen ennustettavuus rajanylityspaikoilla ja oikeusvarmuus ovat olennaisia asetuksen päämäärien saavuttamiselle. Kyproksella olevien YK:n valvontajoukkojen (UNFICYP) tuella helpotettiin merkittävästi uskonnonharjoitusta, kuten YK:n pääsihteerin tammikuussa 2015 antamassa kertomuksessa todetaan. Uskonnollisille johtajille ja uskonnon harjoittajille oli helpompaa ylittää linja molempiin suuntiin. 1.2.Laiton muuttoliike vihreän linjan yli ja turvapaikanhakijat CYPOLin luvut vuodelta 2014 osoittavat, että niiden muuttajien määrä, jotka laittomasti ylittivät linjan Kyproksen pohjoisosasta hallituksen hallinnassa oleville alueille, väheni entisestään, 970:een vuonna 2014. Määrä on aiempina vuosina kehittynyt seuraavasti: 1 043 vuonna 2013, 1 265 vuonna 2012 ja 1 311 vuonna 2011. Todennäköisinä syinä tähän CYPOL pitää Kyproksen talouskriisistä johtuvaa työllisyysnäkymien heikentymistä sekä henkilöstönsä ja partiointien määrän lisääntymistä, joka perustuu CYPOLin vuodet 2012–2015 kattavaan strategiseen suunnitelmaan laittomien linjanylitysten torjumiseksi. Vihreän linjan ylittämisen jälkeen pysäytettyjen laittomien muuttajien yleisimmät lähtömaat olivat Syyria (619), Pakistan (58), Iran (44), Georgia (33) ja Intia (28).

Näistä 970 laittomasta muuttajasta 717 (eli 74 %) on hakenut kansainvälistä suojelua Kyproksen tasavallassa. Suurin osa suojelun hakijoista on syyrialaisia (583). Laittomat muuttajat pysäytetään yleensä linjalla suoritettavissa tarkastuksissa ja lentoasemilla heidän yrittäessään poistua Kyprokselta. Kansainvälistä suojelua hakevat kolmansien maiden kansalaiset tulevat yleensä viranomaisten tietoon poliisiasemilla, kun he hakevat turvapaikkaa. Sen selvittämiseksi, ovatko muuttajat saapuneet hallituksen hallinnassa oleville alueille ylittämällä linjan laittomasti, CYPOL käyttää samoja perusteita kuin aikaisempinakin vuosina, pääasiassa muuttajien asiakirjoihin sisältyviä tietoja, näiden omia lausuntoja tai muunlaista näyttöä. CYPOLin analyysin mukaan lähes kaikki muuttajat, jotka linjan laittoman ylittämisen jälkeen pysäytettiin hallituksen hallinnassa olevilla alueilla, olivat aiemmin tulleet Kyproksen pohjoisosaan Turkin alueelta. Kyproksen turkkilainen yhteisö on ilmoittanut komissiolle, että Kyproksen pohjoisosassa on ryhdytty toimiin laittoman maahanmuuton estämiseksi. Saatujen tietojen mukaan vuonna 2014 evättiin eri saapumispaikoissa pääsy Kyproksen pohjoisosaan 2 160 henkilöltä , jotka kaikki saapuivat Turkin alueelta. Lisäksi 777 henkilöä , jotka oli otettu kiinni Kyproksen pohjoisosassa, palautettiin Turkin alueelle, jossa he olivat oleskelleet viimeksi ennen saarelle saapumista. Yhteisöjen edustajat tapaavat säännöllisesti niitä varten perustetussa YK:n alaisessa rikosasioita käsittelevässä teknisessä komiteassa (TCCCM). Yhteisöt hyödyntävät edelleen aktiivisesti komitean jatkeeksi aiemmin perustettua yhteistä viestintätoimistoa (Joint Communications Room), joka tarjoaa foorumin rikosasioita koskevalle tietojenvaihdolle. Hyvän yhteistyön ansiosta on pystytty käynnistämään rikostutkimuksia. Kuten myös YK:n pääsihteeri on todennut, aktiivipalveluksessa olevien poliisien nimittäminen komitean kyproksenkreikkalaisiksi edustajiksi ensimmäistä kertaa oli merkittävä edistysaskel yhteistyössä. CYPOL on kuvannut yhteistyötä muiden hallintoyksiköiden ja itäisen tukikohta-alueen hallinnon kanssa erittäin hyväksi. Itäinen tukikohta-alue Laiton muutto Kyproksen pohjoisosasta itäisen tukikohta-alueen kautta on kaiken kaikkiaan hiukan vähentynyt. Vuonna 2014 otettiin kiinni yhdeksän linjan laittomasti ylittänyttä muuttajaa. Linjanylitys evättiin 1 301 henkilöltä, joista valtaosa oli Turkin kansalaisia. Muut ulkomaalaiset olivat pääosin Yhdysvalloista, Venäjältä ja Australiasta lähtöisin olevia matkailijoita, jotka saapuivat Kyproksen pohjoisosan kautta. Nämä henkilöt ohjattiin Agios Dhometiosin ylityspaikkaan Kyproksen tasavaltaan pääsyä koskevien vaatimusten käsittelyä varten. Tukikohta-alueen virkamiehet pitävät yhteistyötään Kyproksen tasavallan kanssa edelleen erinomaisena. Ylityspaikkojen ulkopuolella tukikohta-alueen poliisi suorittaa epäsäännöllisin väliajoin tapahtuvaa, riskeihin ja tiedusteluun perustuvaa partiointia laittoman maahantulon torjumiseksi. Tätä partiointia täydennetään tukikohta-alueen tullin partioinnilla ja sotilaallisilla resursseilla. Paikallisilla asukkailla ja maanviljelijöillä on Pergamosin kylässä ja sen läheisyydessä useita luvattomia ylityspaikkoja, joita on erityisen vaikea valvoa. Kuten aiemmissa kertomuksissa on todettu, nämä luvattomat ylityspaikat ovat edelleen ongelma, johon olisi löydettävä ratkaisu vuoden 2003 liittymisasiakirjan pöytäkirjassa nro 3 olevan 5 artiklan 2 kohdan mukaisesti. Tukikohta-alueen edustajat ovat ilmoittaneet, että tukikohdan henkilöstöä saadaan tarvittaessa nopeasti alueille, joilla on luvattomia ylityspaikkoja. 2.TAVAROIDEN LINJANYLITYS 2.1.Kaupan arvo Komission asetuksen (EY) N:o 1480/2004 8 artiklan mukaisesti Kyproksen turkkilainen kauppakamari ja Kyproksen tasavallan viranomaiset ilmoittivat kuukausittain niiden tavaroiden lajin, määrän ja arvon, joille oli myönnetty saateasiakirjat. Molemmat ilmoittavat tavaroista, jotka ovat saapuneet hallituksen hallinnassa oleville alueille itäisen tukikohta-alueen hallinnon alaisuuteen kuuluvien Pergamosin ja Strovilian ylityspaikkojen kautta. Kauppakamarin mukaan niiden tavaroiden kokonaisarvo, joille oli myönnetty saateasiakirjat, oli 3 911 189 euroa (edellisen vuoden luku: 4 311 615 euroa). Luvut osoittavat, että niiden tavaroiden kokonaisarvo, joille oli myönnetty saateasiakirjat, oli 9,3 prosenttia pienempi kuin vuonna 2013. Kyproksen tasavallan toimittamien tietojen mukaan linjan ylittäneiden, saateasiakirjoilla varustettujen tavaroiden yhteenlaskettu kauppa-arvo nousi hienoisesti. Nousu oli 3,1 prosenttia eli kaupan arvoksi tuli 3 520 045 euroa. Kasvu on ollut huomattavaa muovituotteissa, rakennusmateriaaleissa, alumiini- ja pvc-tuotteissa ja tuoreessa kalassa. Sidosryhmien mukaan kasvu johtuu pääosin talouskriisin tasoittumisesta. Vaikka kauppa hallituksen hallinnassa olevilta alueilta Kyproksen pohjoisosaan ei kuulu vihreää linjaa koskevan asetuksen soveltamisalaan, voidaan kuitenkin todeta, että sen arvo nousi Kyproksen kauppa- ja teollisuuskamarin lukujen mukaan noin 56 prosenttia vuosien 2013 ja 2014 välillä – 799 910 eurosta 1 246 930 euroon. Hallituksen hallinnassa olevilta alueilta Kyproksen pohjoisosaan suuntautuvan kaupan osuus oli 35,4 prosenttia päinvastaiseen suuntaan tapahtuneesta kaupasta (23,4 prosenttia vuonna 2013). Kyproksen turkkilaisyhteisö käyttää edelleen kauppajärjestelmää, joka periaatteessa vastaa vihreää linjaa koskevassa asetuksessa säädettyjä rajoituksia. Tätä kauppajärjestelmää ei kuitenkaan aina sovelleta johdonmukaisesti, minkä vuoksi kestävien kauppasuhteiden luominen on vaikeaa. Tärkeimmäksi syyksi kyproksenturkkilaiset sidosryhmät ovat avoimesti ilmoittaneet paikallisen yritystoiminnan suojelun. 2.2.Tavaralajit

Vuonna 2014 muovituotteet olivat myydyimpiä tuotteita. Seuraavaksi myydyimpiä olivat tuore kala, rakennusmateriaalit ja kivitavara sekä käsittelemätön romumateriaali. Uusia tuotteita tuli markkinoille, kuten kaktusviikunat ja valmisbetoni, mutta näillä oli erittäin pieni vaikutus kauppaan. Kaikki linjan yli tapahtunut kauppa oli saaren sisäistä kauppaa, eikä vientiä muihin EU-maihin tai kolmansiin maihin ollut. 2.3.Sääntöjenvastaisuudet Kyproksen tasavalta ilmoitti raportointijaksolla komissiolle yhdestä turkkilaista tuoretta kalaa koskevasta tapauksesta. Komissio ilmoitti tapauksesta Kyproksen turkkilaiselle kauppakamarille. Kauppakamari tutki asian välittömästi, määräsi kauppiaalle seuraamuksen ja otti tältä oikeuden käydä vihreän linjan ylittävää kauppaa vuoden 2014 loppuun asti. 2.4.Tavaroiden liikkumista koskevat esteet ja vaikeudet Linjan ylittävän kaupan esteitä on edelleen olemassa, mikä on komission ja kyproksenturkkilaisten toimijoiden käsityksen mukaan syy kaupan vähyyteen. Kuten edellisissä kertomuksissa mainittiin, ongelma, joka koskee kyproksenturkkilaisten hyötyajoneuvojen linjanylitystä hallituksen hallinnassa oleville alueille, on edelleenkin vailla ratkaisua. Komissio on vakuuttunut siitä, että tähän asiaan saatava ratkaisu lisäisi merkittävästi kaupan määrää, koska se helpottaisi tavaroiden kuljetusta. Lisäksi asian ratkaiseminen vahvistaisi taloudellisten toimijoiden välisiä yhteyksiä Kyproksella ja tällä tavoin lisäisi merkittävästi yhteisöjen välistä luottamusta. Yli 7,5 tonnia painavat kyproksenturkkilaiset hyötyajoneuvot eivät voi edelleenkään ylittää linjaa, ellei niillä ole Kyproksen tasavallan myöntämiä, täysin unionin säännöstön mukaisia asiakirjoja. Kyproksen tasavallan viranomaiset ovat ilmoittaneet komissiolle ottaneensa käyttöön määräyksiä, joiden avulla kyproksenturkkilaisten on helpompaa saada katsastustodistus ja ammattikuljettajan ajokortti. Komissio on kesästä 2013 lähtien ollut yhteyksissä Kyproksen tasavallan viranomaisiin ja kyproksenturkkilaisiin sidosryhmiin sellaisen mekanismin luomiseksi, jonka avulla kyproksenturkkilaiset hyötyajoneuvot voisivat ylittää linjan. Kun otetaan huomioon, että unionin säännöstön soveltamista hallituksen hallintaan kuulumattomilla alueilla on lykätty vuoden 2003 liittymissopimuksen pöytäkirjan nro 10 mukaisesti, tällainen mekanismi helpottaisi kyproksenturkkilaisten hyötyajoneuvojen linjanylitystä ja turvallisuusongelmien ratkaisemista. Nämä ratkaisun saavuttamiseen tähdänneet yhteydenotot eivät olleet tuottaneet tulosta raportointijakson loppuun mennessä. Kyproksen tasavallan viranomaiset eivät ole sallineet jalostettujen elintarviketuotteiden tuomista linjan yli sen jälkeen, kun terveysviranomaiset ovat ilmaisseet huolensa Kyproksen pohjoisosassa käytetystä tuotantomenetelmästä. Komissio katsoo kuten aiemminkin, että vihreää linjaa koskevan asetuksen nojalla ei voida tehdä tuotantotilojen tarkastuksia Kyproksen pohjoisosassa sen arvioimiseksi, onko tuotanto unionin sääntöjen mukaista. Vaikka Kyproksen tasavallan viranomaiset voivat vihreää linjaa koskevan asetuksen mukaisesti ottaa näytteitä tuotteista ja analysoida ne, niiden ei tulisi estää kaikkien jalostettujen elintarvikkeiden tuontia. Kyproksen tasavallan viranomaiset eivät vieläkään salli minkäänlaista jalostettujen elintarvikkeiden tuontia. Kyproksen tasavallan viranomaisten ja komission on jatkettava keskusteluja asian ratkaisemiseksi. Aivan kuten hyötyajoneuvojen osalta, komissio on jalostettujen elintarvikkeiden osalta pyrkinyt kesästä 2013 lähtien saamaan aikaan järjestelmän, jolla voitaisiin helpottaa jalostettujen elintarvikkeiden linjanylitystä ja samalla puuttua kansanterveyttä koskeviin ongelmiin. Aivan kuten hyötyajoneuvojen osalta, keskustelut eivät tuottaneet tulosta raportointijakson loppuun mennessä. Edellisten vuosien tapaan kyproksenturkkilaiset kauppiaat ovat raportoineet, että hallituksen hallintaan kuuluvilla alueilla on vaikeaa saada tuotteita kauppojen valikoimiin ja tuotteiden ja palveluiden mainostaminen on vaikeaa. Kuten aiemminkin, kauppiaat ovat kertoneet kyproksenkreikkalaisten haluttomuudesta ostaa kyproksenturkkilaisia tuotteita. Lisäksi mainittiin, että molempien yhteisöjen kauppiaat kohtaavat monia hallinnollisia ongelmia halutessaan solmia liikesuhteita toiseen yhteisöön. Talouden toimijoiden on linjan molemmilla puolilla voitava vapaasti solmia toimintansa edellyttämiä liikesuhteita. YK:n pääsihteeri on todennut, että kauppa on valitettavan alhaisella tasolla. Hän on katsonut, että kauppasuhteiden kohentaminen voi vaikuttaa ainoastaan myönteisesti yhdistymistavoitteeseen. 2.5.Tavaroiden salakuljetus Tavaroiden salakuljetus on edelleen yleistä, mikä johtuu linjan maantieteellisestä luonteesta. Valvontaa suoritetaan linjan läheisyydessä erityisesti kausiluonteisiin ongelmiin puuttumiseksi. Tällaisia ovat esimerkiksi riistan tai ilotulitteiden tuominen hallituksen hallinnassa oleville alueille (myös itäisen tukikohta-alueen kautta). Kyproksen tasavallan viranomaiset suorittivat 2 627 takavarikointia vuonna 2014 (edellisenä vuonna 2 873). Kyproksen tasavallan takavarikoimien savukkeiden määrä pieneni vuonna 2014, kun taas takavarikoidun kääretupakan määrä kasvoi. Vuonna 2014 takavarikoitiin 140 029 savuketta, kun edellisen vuoden määrä oli 175 340 savuketta. Vuonna 2014 takavarikoitiin 370 794 grammaa kääretupakkaa, kun edellisen vuoden määrä oli 300 704 grammaa. Salakuljetuksen kerrottiin yleensä koskevan pieniä määriä. Salakuljetus johtuu hintaeroista ja nyttemmin korkeammasta tupakkatuotteiden verotuksesta Kyproksen tasavallassa. Muita takavarikoituja tuotteita ovat pääasiassa teollis- ja tekijänoikeuksia rikkovat tuotteet sekä eläin- ja meijerituotteet. Salakuljetustapauksia, joissa on nostettu syyte tuomioistuimessa, ei ollut lainkaan. Useimmissa ilmi tulleissa tapauksissa määrätään hallinnollinen seuraamus. Vuonna 2014 havaittiin tavaroiden salakuljetuksen lisääntyneen itäisellä tukikohta-alueella. Vuonna 2014 suoritettiin 452 takavarikointia (edellisen vuoden luku: 351). Kuten aiemminkin, eniten takavarikoitiin savukkeita ja kääretupakkaa. Puskurivyöhykkeellä (vihreää linjaa koskevan asetuksen 4 artiklan 10 kohta) sijaitsevan Pylan kylän kyproksenturkkilaisen väestön perinteisten tavarahankintojen osalta itäisen tukikohta-alueen hallinto valvoo muun muassa rakennusmateriaalien, kalan ja savukkeiden määriä ja kirjaa ne. 2.6.Kaupan helpottaminen Komissio jatkaa keinojen etsimistä linjan ylittävän kaupan lisäämiseksi. Kyproksen turkkilainen kauppakamari ilmaisi jälleen olevansa yleisesti ottaen kiinnostunut kaikkien elävien eläinten ja eläintuotteiden kauppaa koskevan kiellon poistamisesta sillä edellytyksellä, että kyseiset tuotteet, maitotaloustuotteet mukaan lukien, ovat EU:n sääntöjen ja määräysten mukaisia. Komissio tutkii parhaillaan pyyntöä viljellyn kalan kaupan sallimisesta. Kyproksen tasavalta on toistuvasti ilmaissut halukkuutensa tutkia mahdollisuutta laajentaa niiden tavaroiden luetteloa, jotka saavat ylittää linjan hallituksen hallinnassa oleville alueille.